ITEL พุ่ง 7% ลุ้นแบ่งเค้ก “กสทช.” แจกเน็ตบ้านฟรี-ผบห.ปักธงรายได้ปี 62 แตะ 2 พันลบ.
ITEL พุ่ง 7% ลุ้นแบ่งเค้ก "กสทช." แจกเน็ตบ้านฟรี-ผบห.ปักธงรายได้ปี 62 แตะ 2 พันลบ. แบ็กล็อคทะลัก 6.4 พันลบ. รับรู้ฯปีหน้า 1.2 พันลบ. โบรกฯแนะซื้อเก็งกำไร ชี้เทคนิคขาขึ้น ล่าสุด ณ เวลา 11.03 น. อยู่ที่ 3.32 บาท บวก 0.22 บาท หรือ 7.10% สูงสุดที่ 3.46 บาท ต่ำสุดที่ 3.14 บาท ด้วยมูลค่าซื้อขาย 7.85 ล้านบาท
26 ธ.ค. 2561

บริษัท อินเตอร์ลิ้งค์ เทเลคอม จำกัด (มหาชน) หรือ ITEL ล่าสุด ณ เวลา 11.03 น. อยู่ที่ 3.32 บาท บวก 0.22 บาท หรือ 7.10% สูงสุดที่ 3.46 บาท ต่ำสุดที่ 3.14 บาท ด้วยมูลค่าซื้อขาย 7.85 ล้านบาท

ทั้งนี้ ราคาหุ้น ITEL ปรับตัวขึ้นตอบรับข่าวคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สนองนโยบายรัฐบาลคืนความสุขให้กับประชาชนที่มีรายได้น้อยที่อาศัยอยู่ในพื้นที่ของการดำเนินโครงการจัดให้มีบริการอินเทอร์เน็ตความเร็วสูงในพื้นที่ชายขอบจำนวน 3,920 หมู่บ้าน หรือโครงการเน็ตชายขอบให้ใช้อินเทอร์เน็ตบ้าน
โดย นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.สนองนโยบายรัฐบาลคืนความสุขให้กับประชาชนที่มีรายได้น้อยที่อาศัยอยู่ในพื้นที่ของการดำเนินโครงการจัดให้มีบริการอินเทอร์เน็ตความเร็วสูงในพื้นที่ชายขอบจำนวน 3,920 หมู่บ้าน หรือโครงการเน็ตชายขอบให้ใช้อินเทอร์เน็ตบ้าน
ทั้งนี้ กสทช.จะสนับสนุนค่าใช้จ่ายในการเชื่อมต่อบริการอินเทอร์เน็ตความเร็วสูงให้กับครัวเรือนของผู้มีรายได้น้อยดังกล่าว ให้ใช้อินเทอร์เน็ตบ้าน อัตราความเร็ว 30/10 Mbps ฟรี 200 บาท/เดือน เป็นระยะเวลา 3 ปี เริ่มให้บริการได้ตั้งแต่วันที่ 1  พ.ค. 2562-30 เม.ย. 2565 ภายใต้กรอบวงเงินงบประมาณ 4,000 ล้านบาท ซึ่งเป็นเงินจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ (กทปส.)
โดยจากการสำรวจพบว่า ITEL เป็น 1 ในหุ้นที่จะได้รับประโยชน์จากการที่ กสทช.สนับสนุนค่าใช้จ่ายในการเชื่อมต่อบริการอินเทอร์เน็ตความเร็วสูงให้กับครัวเรือนของผู้มีรายได้น้อยดังกล่าว ให้ใช้อินเทอร์เน็ตบ้านฟรี 200 บาท/เดือน เป็นระยะเวลา 3 ปี เนื่องจาก ITEL เป็นบริษัทที่ชนะการประมูลกลุ่มที่ 4 (ภาคกลาง-ใต้) จำนวน 752 หมู่บ้าน และกลุ่มที่ 5 (3 จังหวัดชายแดนภาคใต้ รวม 4 อำเภอในจังหวัดสงขลา) จำนวน 56 หมู่บ้าน
ขณะที่ก่อนหน้านี้ นายณัฐนัย อนันตรัมพร กรรมการผู้จัดการ ITEL เปิดเผยว่า แผนการดำเนินงานในปี 2562 บริษัทตั้งเป้าหมายมีรายได้อยู่ที่ 2,000 ล้านบาท เติบโตประมาณ 30-40% จากปี 2561 เนื่องจากปัจจุบันบริษัทมีมูลค่างานในมือรอรับรู้รายได้ (Backlog) อยู่ที่ 6,360 ล้านบาท ซึ่งจะทยอยรับรู้รายได้ในปี 2562 ประมาณ 1,200 ล้านบาท
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อเก็งกำไร” หุ้น ITEL โดยราคาปรับตัวลงแรงจนเข้าสู่กรอบล่างของ Sideway Down บวกกับกราฟแท่งเทียนที่แสดงถึงแรงซื้อกลับส่งผลให้เกิดรูปแบบกลับทิศที่เป็น Hammer มาพร้อมกับ Volume เพิ่มขึ้นอย่างโดดเด่น ทำให้มีโอกาสฟื้นตัวได้ต่อ